Matriekseun aan landbouskool vermisEmiel Smit (18) word sedert Woensdag vermis. (Foto: Verskaf) Daar word onverpoos na ’n matriekleerling van die Hoër Landbouskool Boland in die Wes-Kaap gesoek nadat hy sedert Woensdag vermis word. Emiel Smit (18) is Woensdag net ná 12:00 vir die laaste keer in die omgewing van die skool in die Agter-Paarl gesien. Nelius van Santen, voorsitter van die skool se beheerliggaam, sê medeleerders het Emiel gister net na tweede pouse vir die laaste keer gesien. ’n Soektog is omstreeks 13:00 na Emiel op die skoolterrein van stapel gestuur en het in dié stadium nog niks opgelewer nie. Kol. Andrè Traut, woordvoerder van die polisie, sê Emiel is die laaste keer in sy skooldrag op ’n grondpad op die skoolterrein gesien. Hy is ’n inwoner van die skoolkoshuis. Die landbouskool se terrein is redelik groot en ’n soektog deur die polisie is vanoggend weer hervat.